Els Reis Mags d'Orient arribaran a Llíria el 5 de gener en una màgica cavalcada
02 de Gener de 2017

Durant el recorregut es llançaran més de 15.000 monedes de xocolate i 500 quilos de caramels

(02 ene. 2017).- Màgia, il•lusió i molts sons per complir en la celebració de l'arribada al municipi de Ses Majestats d'Orient. La tradicional cavalcada de Reis recorrerà els carrers de Llíria perquè tots els xiquets puguen saludar els Reis Mags.

La cita serà, com cada any, el pròxim 5 de gener a les 17.30 hores. Per a esta ocasió tan especial l'Ajuntament de Llíria repartirà durant el recorregut més de 15.000 monedes de xocolate i 500 kg de caramels als xiquets.

Quan la comitiva arribe a la Plaça Major, els Reis Mags dedicaran unes paraules a tots els allí presents. I igual que l'any passat, l'acte comptarà amb la representació de l'Adoració de Jesús.

En la cavalcada, que organitza per la regidoria de Festes, participaran més de 300 persones de diferents col•lectius locals, entre els que es troben l'Associació Amics del Cavall, la Parròquia de Maria Mare, les confraries del Remei i La Cort de Maria, la Peña Arre, l'Escola de Dansa, les bandes juvenils de la Unió Musical i la Banda Primitiva, el Club de Gimnàstica Rítmica, la Federació del Comerç, les falles de Llíria i el Grup de Ball Al-Hilal.   

Recollida de cartes

Però els més menuts no podran gaudir dels seus regals per a este dia de Reis si no escriuen la seua carta. Demà dimarts 3 de gener a les 18.00 hores els patges dels Reis d'Orient estaran en Ca la Vila per a arreplegar les cartes dels xiquets i les xiquetes i ferse-les arribar a Ses Majestats.